DEĊIŻJONI TAL-KUMMISSJONI
tal-25 ta’ Mejju 2007
li tikkonċerna l-kontribut finanzjarju mill-Komunità lill-Italja għall-implimentazzjoni ta’ sistema għall-ġbir u l-analiżi ta’ tagħrif epidemjoloġiku dwar il-bluetongue
(notifikata taħt id-dokument numru C(2007) 2166)
(It-test bit-Taljan biss huwa awtentiku)
(2007/367/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE tas-26 ta’ Ġunju 1990 dwar spejjeż fil-qasam veterinarju (1), u b’mod partikolari l-Artikolu 19 u l-Artikolu 20 tagħha,
Billi:
(1)
Il-bluetongue hi marda li tittieħed minn organiżmi insetti “Culicoïdes spp”. Din hi marda li tmur lil hinn mill-fruntieri u sforzi nazzjonali individwali mhumiex biżżejjed għal sorveljanza u kontroll effettiv. Jinħtieġ trattament integrat fuq livell Komunitarju biex ikunu analizzati kemm id-distribuzzjoni reġjonali kif ukoll dik globali ta’ l-infezzjoni tal-bluetongue kif ukoll ta’ l-organiżmi kompetenti tal-Culicoides. Għalhekk, il-ġabra u l-iskambju ta’ tagħrif epidemjoloġiku dwar il-bluetongue fl-Istati Membri huma ta’ importanza fondamentali biex jistabbilixxu l-miżuri xierqa għall-kontroll tal-marda f’din il-popolazzjoni u għall-verifika ta’ l-effiċjenza tagħhom.
(2)
L-implimentazzjoni tan-netwerk Komunitarju ta’ sorveljanza tippermetti analiżi tar-riskju effettiva fuq livell Komunitarju u tnaqqis ta’ ċerti spejjeż li jista’ jkollhom sistemi nazzjonali skarsi.
(3)
F’dan il-kuntest, l-użu ta’ Sistemi ta’ Tagħrif Ġeografiku (GIS) jtejbu l-kapaċitajiet ta’ l-analiżi tad-data u jissimplifikaw il-fehim tad-dinamiżmu u t-tixrid tal-marda.
(4)
L-Istituto Zooprofilattico Sperimentale dell’Abruzzo e del Molise “G. Caporale”, Teramo fl-Italja, li hu Ċentru ta’ Kollaborazzjoni ta’ l-Organizzazzjoni Dinjija għas-Saħħa ta’ l-Annimali (OIE) għal Taħriġ Veterinarju, Epidemjoloġiku, għas-Sikurezza ta’ l-Ikel u l-Benesseri ta’ l-Annimali jinsab fil-proċess li jistabbilixxi GIS imsejsin fuq l-Internet biex jiġbru, jaħżnu u janalizzaw id-data ta’ sorveljanza tal-bluetongue (BlueTongue NETwork application). Din is-sistema tista’ tintuża mill-Istati Membri u l-pajjiżi terzi l-oħra sabiex jivverifikaw il-validità tagħha bħala għodda ta’ kontroll tal-marda u sabiex jinftehmu aħjar id-dinamiżmu u t-tixrid tal-marda.
(5)
Għandu jingħata kontribut finanzjarju għal dan il-proġett, peress li jista’ jikkontribwixxi għall-iżvilupp tal-leġiżlazzjoni Komunitarja dwar il-bluetongue u eventwalment biex jikkontrolla aħjar il-marda.
(6)
Skond ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-Politika Agrikola Komuni (2), għandhom jiġu ffinanzjati miżuri veterinarji skond il-Fond Agrikolu Ewropew ta’ Garanzija. Għal raġunijiet ta’ kontroll finanzjarju, għandhom japplikaw l-Artikoli 9, 36 u 37 ta’ dak ir-Regolament.
(7)
Il-ħlas tal-kontribut finanzjarju mill-Komunità għandu jkun suġġett għall-kondizzjoni li l-azzjonijiet ippjanati tabilħaqq twettqu u li l-awtoritajiet jipprovdu t-tagħrif meħtieġ kollu.
(8)
Il-miżuri stipulati f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali.
ADOTTAT DIN ID-DEĊIŻJONI:
Artikolu 1
1. Il-Komunità se toffri għajnuna finanzjarja lill-Italja għall-proġett tagħha għat-twaqqif ta’ sistema msejsa fuq l-Internet biex tiġbor, taħżen, u tanalizza d-data ta’ sorveljanza tal-bluetongue (BlueTongue NETwork application) fl-Istituto Zooprofilattico Sperimentale dell’Abruzzo e del Molise “G. Caporale”, Teramo l-Italja, kif ippreżentat mill-Italja.
2. Iridu jintlaħqu l-kondizzjonijiet li ġejjin:
(a)
Is-sistema għandha titwaqqaf u tkun disponibbli għall-Istati Membri kollha meta jitolbu dan sal-31 ta’ Mejju 2007 l-aktar tard;
(b)
L-Italja għandha tressaq rapport tekniku u finanzjarju lill-Kummissjoni fit-30 ta’ Settembru 2007 l-aktar tard, ir-rapport finanzjarju flimkien ma’ dokumenti anċillari li jiġġustifikaw l-evidenza rigward l-ispejjeż imġarrba u r-riżultati miksuba.
Artikolu 2
1. L-għajnuna finanzjarja Komunitarja mogħtija lill-Italja għall-proġett imsemmi fl-Artikolu 1 għandha tkun b’rata ta’ 100 % ta’ l-ispejjeż imġarrba għall-impjegati u x-xiri ta’ tagħmir, li jinkludi l-hardware u s-software u oġġetti tal-konsum mill-Istituto Zooprofilattico Sperimentale dell’Abruzzo e del Molise “G. Caporale”, Teramo l-Italja għax-xogħol imsemmi fl-Artikolu 1(1) li ma jaqbiżx il-EUR 100 000.
2. L-għajnuna finanzjarja Komunitarja għandha titħallas kif ġej:
(a)
70 % permezz ta’ self bil-quddiem fuq talba ta’ l-Italja;
(b)
Il-bilanċ wara l-preżentazzjoni tar-rapporti u d-dokumenti anċillari msemmija fl-Artikolu 1(2)(b).
Artikolu 3
Din id-Deċiżjoni hija indirizzata lir-Repubblika Taljana.
Magħmul fi Brussell, 25 ta’ Mejju 2007.